Эдэр Мілітан

**Эдэр Мілітан** (;  18 студзеня 1998 году) — бразыльскі футбаліст, абаронца гішпанскага клюбу «Рэал» і нацыянальнай зборнай Бразыліі.

## Кар’ера
### Клюбная
Зь юнацтва бараніў колеры клюб «Сан-Паўлу» розных узростаў. Мілітан дэбютаваў на прафэсійным узроўні 14 траўня 2017 году ў гасьцявым матчы чэмпіянату Бразыліі супраць «Крузэйру», які скончыўся зь лікам 1:0 на карысьць супернікаў. З таго часу стаў гульцом асноўнага складу. Апошні раз у складзе клюбу згуляў 5 жніўня 2018 году, калі каманда перамогла «Вашку да Гаму» зь лікам 2:1.

7 жніўня 2018 году Мілітан склаў пяцігадовую прафэсійную ўгоду з партугальскім «Порту». Запачаткаваў выступы ў Эўропе 2 верасьня, выйшаўшы ў складзе першай адзінаццатцы ў хатнім пераможным матчы супраць «Марэйрэнсі» і зрабіў галявую перадачу на капітана Эктара Эрэру. У наступных матчах Мілітан хутка замацаваўся ў пачатковым складзе на пазыцыі цэнтральнага абаронцы, утварыўшы з таварышам па камандзе Фэліпэ ладны дуэт. Чатыры разы запар зь верасьня 2018 году па студзень 2019 году ён быў прызнаны абаронцам месяца ў партугальскай Прымэйры.

14 сакавіка 2019 году клюб Ля Лігі мадрыдзкі «Рэал» абвесьціў аб падпісаньні зь Мілітанам шасьцігадовага кантракту, які пачаў дзеіць 1 ліпеня 2019 году пасьля сплаты 50 мільёнаў эўра за трансфэр з «Порту». Запачаткаваў выступы ў новай камандзе 14 верасьня, выйшаўшы на замену Сэрхіё Рамасу на апошнія паўгадзіны ў хатняй пераможнай гульні супраць «Левантэ» (3:2). У 2021—2022 гадах Мілітан нарэшце стаў заўсёдным гульцом асноўнага складу пасьля зыходу з каманды вэтэранаў Сэрхіё Рамаса і Рафаэля Варана. Пару яму ў абароне склаў аўстрыец Давід Аляба. 12 жніўня 2023 году Мілітан атрымаў разрыў пярэдняга крыжападобнага вязу левага калена падчас першай гульні сэзону чэмпіянату Гішпаніі супраць «Атлетыка» зь Більбао. Гэтая траўма прывяла да таго, што ён быў вымушаны прапусьціць увесь сэзон з пэрыядам аднаўленьня, які ацэньваўся ў дзевяць месяцаў. 23 студзеня 2024 году абаронца падпісаў новы кантракт з клюбам, які дзеіць да 2028 году. Ягоны кантракт дазволіў яму павысіць заработную плату, а таксама дадаў пункт аб выкупе ў памеры 1 мільярда эўра, максымальна дазволенага правіламі Ля Лігі.

### Міжнародная

У верасьні 2018 году Мілітан быў выкліканы на таварыскія матчы зборнай Бразыліі ў ЗША супраць гаспадароў і зборнай Сальвадору пасьля таго, як абаронца Фагнэр быў траўмаваны. Гулец дэбютаваў у складзе зборнай 11 верасьня ў матчы супраць сальвадорцаў, адгуляўшы ўсе 90 хвілінаў матчу. У траўні 2019 году Мілітан быў улучаны да складу зборнай Бразыліі на Кубак Амэрыкі 2019 году. У фінальным матчы супраць зборнай Пэру 7 ліпеня, які прайшоў на стадыёне Маракана, ён выйшаў на замену, замяніўшы Філіпэ Каўтыньню ў другім тайме, калі ягоная каманда выйграла зь лікам 3:1. Таксама ў складзе зборнай абаронца гуляў на Кубку Амэрыкі 2021 году.

## Дасягеньні
**«Рэал»**:
* Чэмпіён Гішпаніі: 2020, 2022, 2024
* Уладальнік Кубка Гішпаніі: 2023
* Уладальнік Супэркубка Гішпаніі: 2020, 2022
* Пераможца Лігі чэмпіёнаў: 2022, 2024
* Уладальнік Супэркубка Эўропы: 2022, 2024
* Пераможца клюбнага чэмпіянату сьвету: 2022

**Бразылія**:
* Уладальнік Кубка Амэрыкі: 2019

## Крыніцы

## Вонкавыя спасылкі
* 
* 
* 

Катэгорыя:Бразыльскія футбалісты